<b>שאלה </b>ותורינו הדרתו באיש אשר קנה רביע חצר בשותפות עם בת אחיו ולא עברו ימים מועטים וימת האיש ואמו לקחה השטר ותצפנו ואמרה כי השטר נאבד וקרובי היתומים אומרים שהשטר היה כתוב בשם המת ולא נמצא ליתומים כי אם עד אחד ונשארו כמה ימים בקטטה זו אחר עמל וטורח נתרצתה האשה אם המת ונתנה ליתומים וחזרה ושכרה החלק של היתומים בשני דינרים וחצי מדי חדש בחדשו ויהי היום בא אדם אחר ואמר שקנה מאם המת הבית הזה ונתן לה המעות אבל לא כתב שטר על הקניין יורינו מורינו אם המכר מכר או לא: